LT Europos Sąjungos oficialusis leidinys L 230/19

KOMISIJOS REGLAMENTAS (EB) Nr. 1202/2004

2004 m. birželio 29 d.

atidarantis penėjimui skirtų jaunų jaučių importo tarifinę kvotą ir numatančio jos administravimą (2004 m. liepos 1 d.–2005 m. birželio 30 d.)

EUROPOS BENDRIJŲ KOMISIJA,

atsižvelgdama į Europos bendrijos steigimo sutartį,

atsižvelgdama į 1999 m. gegužės 17 d. Tarybos reglamentą (EB) Nr. 1254/1999 dėl bendro galvijienos rinkos organizavimo (1), ypač į jo 32 straipsnio 1 dalį,

kadangi:

(1) PPO CXL nuolaidų sąraše reikalaujama, kad Bendrija atidarytų metinę 169 000 penėjimui skirtų jaučių importo tarifinę kvotą.

(2) Laukiant derybų dėl GATT XXIV straipsnio 6 dalies rezultatų PPO kontekste po Čekijos Respublikos, Estijos, Kipro, Latvijos, Lenkijos, Lietuvos, Maltos, Slovakijos, Slovėnijos ir Vengrijos (toliau – naujosios valstybės narės) prisijungimo kai kurios iš jų kartu su Rumunija buvo pagrindinės tiekiančios valstybės šios kvotos ribose per paskutinius trejus kvotos taikymo metus, derėtų nustatyti išsamias šios tarifinės kvotos tinkamo tvarkymo taisykles, kad 2004 m. liepos 1 d.–2005 m. birželio 30 d. turimas kiekis būtų tinkamai paskirstytas visiems metams, kaip apibrėžta Reglamento (EB) Nr. 1254/1999 32 straipsnio 2 dalyje.

(3) Siekiant atsižvelgti į tradicinius prekybos modelius tarp Bendrijos ir tiekiančiųjų valstybių šios kvotos ribose ir į poreikį apsaugoti rinkos pusiausvyrą, turimas kiekis yra išskirstomas į 2004–2005 kvotos metų keturis ketvirčius. Kai šiuo metu vykstančios derybos dėl XXIV.6 baigsis ir bus patvirtintos, bus pritaikytos naujos kvotos tvarkymo taisyklės. Nustatant šias taisykles reikia atsižvelgti į derybų rezultatus ir jau naudojamas kvotas šiuo reglamentu atidarytos kvotos ribose.

(4) Siekiant užtikrinti vienodesnes galimybes naudotis kvota ir kartu užtikrinti komerciškai įgyvendinamą galvijų skaičių, dėl kurio paduodamos paraiškos, kiekvienoje paraiškoje nurodomas galvijų skaičius neturi būti didesnis arba mažesnis už nustatytąjį.

(5) Siekiant išvengti spekuliacijų, turimi kvotos kiekiai turi būti prieinami ūkio subjektams, kurie gali parodyti, kad jie tikrai dideliais kiekiais vykdo importą iš trečiųjų šalių. Atsižvelgiant į tai ir siekiant užtikrinti efektyvų valdymą, reikalaujama, kad atitinkami prekiautojai 2003 m. būtų importavę ne mažiau kaip 100 galvijų su sąlyga, kad 100 galvijų siunta galėtų būti vertinama kaip komerciniu požiūriu įgyvendinama siunta. Ūkio subjektams Vengrijoje, Lenkijoje, Čekijos Respublikoje, Slovakijoje, Slovėnijoje, Estijoje, Latvijoje, Lietuvoje, Kipre ir Maltoje turėtų būti leidžiama pateikti remiantis importu iš šalių, kurios 2003 m. buvo trečiosios šalys.

(6) Kad būtų galima patikrinti dalyvavimo paskirstant kvotą kriterijus, paraiškos turi būti pateikiamos toje valstybėje narėje, kurioje prekybininkas yra įregistruotas pridėtinės vertės mokesčio (PVM) registre.

(7) Siekiant užkirsti kelią spekuliacijoms, kvota neturėtų būti skiriama importuotojams, kurie 2004 m. sausio 1 d. nebeprekiauja gyvais galvijais, o licencijos turėtų būti neperleidžiamos.

(8) Turėtų būti nustatyti kiekiai, kuriems gauti gali būti pateikiamos licencijų paraiškos po svarstymo laikotarpio ir atitinkamais atvejais taikant vienodą procentinį mažinimo koeficientą.

(9) Kad kvota būtų tinkamai tvarkoma, reikia naudoti importo licencijas. Šiuo tikslu reikėtų nustatyti taisykles, reglamentuojančias paraiškų pateikimo būdą, ir informaciją, kuri turi būti pateikiama paraiškose ir licencijose, prireikus papildant kai kurias 1995 m. birželio 26 d. Komisijos reglamento (EB) Nr. 1445/95 dėl importo ir eksporto licencijų taikymo galvijienos sektoriuje taisyklių, panaikinančio Reglamentą (EEB) Nr. 2377/80 (2), ir 2000 m. birželio 9 d. Komisijos reglamento (EB) Nr. 1291/2000, nustatančio bendrąsias išsamias taisykles dėl importo ir eksporto licencijų bei išankstinio nustatymo sertifikatų sistemos taikymo žemės ūkio produktams (3), nuostatas.

(10) Be to, kad kvota būtų tinkamai administruojama, nominalus licencijos turėtojas turi būti tikrasis importuotojas. Dėl to importuotojas turėtų aktyviai dalyvauti perkant, vežant ir importuojant atitinkamus gyvūnus. Taigi licencijos garantijos atžvilgiu šios veiklos įrodymo pateikimas taip pat turėtų būti pagrindinis reikalavimas.

(11) Siekiant užtikrinti griežtą pagal kvotą importuojamų gyvūnų statistinę kontrolę, Reglamento (EB) Nr. 1291/2000 8 straipsnio 4 dalyje nurodyta paklaida netaikoma.

(12) Taikant šią tarifinę kvotą būtina veiksmingai tikrinti, į kokią konkrečią paskirties vietą vežami importuojami gyvūnai. Dėl to gyvūnai turėtų būti penimi importo licenciją išdavusioje valstybėje narėje.

(13) Turi būti pateikta garantija, užtikrinanti, kad ne mažiau kaip 120 dienų gyvūnai bus penimi paskirtuose gamybos vienetuose. Garantijos dydis nustatomas iš bendrojo muitų tarifo (BMT) muito atėmus sumažintą muitą, kuris taikomas atitinkamų gyvūnų išleidimo į laisvą apyvartą dieną.

(14) Šiame reglamente numatytos priemonės atitinka Galvijienos valdybos komiteto nuomonę,

PRIĖMĖ ŠĮ REGLAMENTĄ:

1 straipsnis

1. Atidaroma 169 000 jaunų jaučių, kurių kodai pagal KN yra 0102 90 05, 0102 90 29 ir 0102 90 49, skirtų penėti Bendrijoje, tarifinė kvota, kuri taikoma nuo 2004 m. liepos 1 d. iki 2005 m. birželio 30 d., kartu taikant mažinimus, suderėtus tarp Bendrijos ir PPO partnerių vykdant derybas dėl GATT XXIV.6 PPO kontekste.

Tarifinės kvotos eilės numeris yra 09.4005.

2. Bendrojo muitų tarifo muitas, taikomas pagal šio straipsnio 1 dalyje nurodytą tarifinę kvotą, yra 16 % ad valorem pridėjus 582 EUR už neto toną.

Ši muito norma taikoma tik tuo atveju, jei importuoti gyvūnai ne mažiau kaip 120 dienų bus penimi importo licenciją išdavusioje valstybėje narėje.

3. Šio straipsnio 1 dalyje nurodyti kiekiai per šioje dalyje nurodytą laikotarpį paskirstomi taip:

a) 42 250 gyvi galvijai laikotarpiui nuo 2004 m. liepos 1 d. iki 2004 m. rugsėjo 30 d.;

b) 42 250 gyvi galvijai laikotarpiui nuo 2004 m. spalio 1 d. iki 2004 m. gruodžio 31 d.;

c) 42 250 gyvi galvijai laikotarpiui nuo 2005 m. sausio 1 d. iki 2005 m. kovo 31 d.;

d) 42 250 gyvi galvijai laikotarpiui nuo 2005 m. balandžio 1 d. iki 2005 m. birželio 30 d.

4. Jeigu vienu iš laikotarpių, nurodytų 3 dalies a punkte, 3 dalies b punkte ir 3 dalies c punkte, paraiškų licencijoms gauti, pateiktų kiekvienu iš šių laikotarpių, kiekis yra mažesnis už atitinkamo laikotarpio turimą kiekį, likusi šio laikotarpio dalis pridedama prie kito laikotarpio turimo kiekio .

2 straipsnis

1. Paraiškos pateikėjai turi teisę į 1 straipsnyje nurodytą kvotą, jeigu jie yra fiziniai arba juridiniai asmenys ir paraiškų importo licencijoms gauti pateikimo metu kompetentingoms atitinkamų valstybių narių institucijoms pateikia įrodymą, kad 2003 m. jie yra importavę ne mažiau kaip 100 galvijų, pagal KN klasifikuojamų kodu 0102 90.

Pareiškėjai turi būti įregistruoti nacionaliniame pridėtinės vertės mokesčio (PVM) registre.

2. Ūkio subjektai Čekijos Respublikoje, Estijoje, Kipre, Latvijoje, Lenkijoje, Lietuvoje, Maltoje, Vengrijoje, Slovakijoje ir Slovėnijoje gali pateikti paraiškas importo licencijoms gauti importo, kaip nurodyta 1 dalyje, iš šalių, kurios šioms valstybėms 2003 m. buvo trečiosios šalys, pagrindu.

3. Vienintelis įrodymas, kad buvo vykdoma importo veikla, gali būti išleidimo į laisvą apyvartą muito dokumentai, tinkamai muitinių išduoti su nuoroda į atitinkamą paraiškos pateikėją kaip į krovinio gavėją.

Valstybės narės gali priimti kompetentingų institucijų tinkamai patvirtintas šių dokumentų kopijas. Jeigu tokios kopijos yra priimamos, valstybės narės kiekvieno pareiškėjo atveju turi apie tai pranešti išleisdamos komunikatą, kaip nurodyta 3 straipsnio 5 dalyje.

4. Ūkio subjektai, kurie 2004 m. sausio 1 d. nebesiverčia prekyba gyvais galvijais su trečiosiomis šalimis, neturi teisės naudotis šiame reglamente numatytomis priemonėmis.

5. Bendrovė, kuri buvo įsteigta sujungus kitas bendroves, iš kurių kiekviena turi referencinius importo, kurio kiekiai atitinka mažiausio kiekio, nurodyto 1 dalyje, reikalavimus, gali panaudoti šiuos referencinius importo kiekius kaip paraiškos pateikimo pagrindą.

3 straipsnis

1. Paraiškos importo licencijoms gauti gali būti pateikiamos tiktai valstybėje narėje, kurioje paraiškos pateikėjas yra įregistruotas pridėtinės vertės (PVM) mokesčio registre.

2. Licencijų paraiškose kiekvienam laikotarpiui, kaip nurodyta 1 straipsnio 3 dalyje:

a) turi būti nurodoma ne mažiau kaip 100 gyvulių;

b) neturi viršyti turimo kiekio daugiau kaip 5 %.

Jeigu paraiškose nurodytas kiekis viršija kiekį, nurodytą pirmosios pastraipos b punkte, į viršijamą kiekį neatsižvelgiama.

3. Importo licencijos pateikiamos per 1 straipsnio 3 dalyje nurodyto kiekvieno laikotarpio pirmąsias 10 darbo dienų. Tačiau paraiška pirmajam laikotarpiui turi būti pateikta ne vėliau kaip antrąjį ketvirtadienį nuo šio reglamento paskelbimo Europos Sąjungos oficialiajame leidinyje.

4. Pareiškėjai gali pateikti ne daugiau kaip vieną paraišką vienam laikotarpiui, nurodytam 1 straipsnio 3 dalyje. Jeigu tas pats pareiškėjas pateikia daugiau kaip vieną paraišką, visos šio pateikėjo paraiškos atmetamos.

5. Patikrinusios pateiktus dokumentus, valstybės narės, ne vėliau kaip iki penktos darbo dienos pabaigos paraiškų pateikimo laikotarpiui pasibaigus Komisijai perduoda pareiškėjų ir jų adresų bei paraiškose nurodytų kiekių sąrašą.

Visi pranešimai, įskaitant „nulinius“ grąžinimus, perduodami faksu arba elektroniniu paštu užpildant šio reglamento I priede pateiktą formą tokiais atvejais, kai paraiškos faktiškai pateikiamos.

4 straipsnis

1. Po pranešimo, kaip nurodyta 3 straipsnio 5 dalyje, pateikimo Komisija kaip galima greičiau nusprendžia, kokiu mastu paraiškos gali būti priimtos.

2. Jei prašomi skirti kiekiai, kaip nurodoma 3 straipsnyje, viršija turimus konkretaus laikotarpio kiekius, Komisija nustato vieno procento sumažinimą, kuris turi būti taikomas prašomiems skirti kiekiams.

Tuo atveju, kai kiekiai skirstomi taikant pirmojoje pastraipoje nurodytą mažinimo koeficientą ir vienai paraiškai tenka mažiau kaip 100 galvijų, atitinkamos valstybės narės kiekius pagal tas paraiškas skiria burtų keliu suteikiant importo teises 100 galvijų partijomis. Jei lieka mažiau nei 100 galvijų, tas skaičius sudaro vieną partiją.

3. Licencijos išduodamos kaip galima greičiau po Komisijos sprendimo dėl paraiškų priėmimo.

5 straipsnis

1. Importo licencijos išduodamos paraišką pateikusio ūkio subjekto vardu.

2. Licencijos paraiškose ir licencijose pateikiama ši informacija:

a) 8 langelyje – kilmės šalis;

b) 16 langelyje – vienas ar keli iš šių KN kodų: 0102 90 05; 0102 90 29 arba 0102 90 49;

c) 20 langelyje – kvotos užsakymo numeris (09.4005) ir vienas iš patvirtinimų, nurodytų III priede.

6 straipsnis

1. Nepaisant Reglamento (EB) Nr. 1291/2000 9 straipsnio 1 dalies, pagal šį reglamentą išduotos importo licencijos yra neperleidžiamos ir suteikia teises pagal tarifines kvotas tik tuo atveju, jei vardas ir adresas, kuriais jos išduotos, sutampa su išleidimo į laisvą apyvartą muitinės deklaracijoje, kuri pateikiama kartu su importo licencijomis, nurodytu siuntėjo vardu ir adresu.

2. Po 2005 m. birželio 30 d. importo licencijos nebegalioja.

3. Garantija, kurią, norėdamas gauti importo licenciją, pareiškėjas pateikia kartu su licencijos paraiška, yra 20 eurų už galviją.

4. Licencijos galioja visoje Bendrijoje.

5. Pagal Reglamento (EB) Nr. 1291/2000 50 straipsnio 1 dalį Bendrojo muitų tarifo pilnas muitas, taikomas išleidimo į laisvą apyvartą muitinės dokumentų priėmimo dieną, yra mokamas už importuojamus kiekius, kurie viršija importo licencijoje nurodytus kiekius.

6. Nepaisant Reglamento (EB) Nr. 1291/2000 III antraštinės dalies 4 skirsnio nuostatų, garantija negrąžinama tol, kol nepateikiami įrodymai, kad nominalus licencijos turėtojas buvo komerciniu ir logistiniu požiūriu atsakingas už atitinkamų galvijų įsigijimą, transportavimą ir muitinės formalumų, susijusių su jų išleidimu į laisvą apyvartą, atlikimu. Kaip įrodymai pateikiami bent jau šie dokumentai:

a) prekybos sąskaitos-faktūros originalas arba patvirtinta kopija, kurią nominalaus turėtojo vardu surašė eksporto trečiojoje šalyje įsisteigęs pardavėjas arba jo atstovas, ir patvirtinimas, kad nominalus turėtojas ją apmokėjo arba pardavėjo naudai atidarė neatšaukiamą akredityvą;

b) važtaraštis arba prireikus kelių arba oro transporto dokumentas, surašytas atitinkamiems galvijams nominalaus turėtojo vardu;

c) IM 4 formos egzempliorius Nr. 8, 8 langelyje nenurodant jokios kitos informacijos, išskyrus nominalaus turėtojo vardą, pavardę arba pavadinimą ir adresą.

7 straipsnis

1. Importuodamas galvijus, importuotojas pateikia įrodymus, kad jis:

a) raštu įsipareigojo per vieną mėnesį informuoti licenciją išdavusios valstybės narės kompetentingą instituciją apie ūkį ar ūkius, kuriuose jauni galvijai bus penimi;

b) licenciją išdavusios valstybės narės kompetentingai institucijai pateikė garantiją, kurios dydis atitinka II priede kiekvienam reikalavimus atitinkančiam KN kodui nustatytą dydį. Importuotų galvijų penėjimas toje valstybėje narėje ne mažiau kaip 120 dienų nuo išleidimo į laisvą apyvartą muitinės deklaracijos priėmimo dienos yra pagrindinis reikalavimas, kaip apibrėžta Reglamento (EEB) Nr. 2220/85 20 straipsnio 2 dalyje Komisijos (4).

2. Išskyrus force majeure atvejus, 1 dalies b punkte nurodyta garantija grąžinama, jeigu licenciją išdavusios valstybės narės kompetentingai institucijai pateikiami įrodymai, kad jauni galvijai:

a) buvo penimi 1 dalyje nurodytame ūkyje arba ūkiuose;

b) nebuvo paskersti nepasibaigus 120 dienų laikotarpiui nuo jų importo dienos arba

c) nepasibaigus minėtam laikotarpiui buvo paskersti dėl su jų sveikata susijusių priežasčių arba nudvėsė dėl ligos arba nelaimingo atsitikimo.

Pateikus minėtus įrodymus, garantija nedelsiant grąžinama.

Tačiau jei nesilaikoma 1 dalies a punkte nurodyto termino, garantija, kuri turi būti grąžinta, sumažinama:

— 15 % ir

— 2 % likusios sumos už kiekvieną pradelstą dieną.

Negrąžintos sumos konfiskuojamos ir pasiliekamos kaip muitai.

3. Jei per 180 dienų nuo importo dienos 2 dalyje nurodyti įrodymai nepateikiami, garantija konfiskuojama ir pasiliekama kaip muitas.

Tačiau jei minėti įrodymai pateikiami ne per 180 dienų, o per 6 mėnesius po to, kai pasibaigia minėtas 180 dienų laikotarpis, konfiskuota suma, atėmus 15 % garantijos sumos, grąžinama.

8 straipsnis

Reglamentas (EB) Nr. 1291/2000 ir (EB) Nr. 1445/95 taikomi tiktai atsižvelgiant į šį reglamentą.

9 straipsnis

Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.

Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, 2004 m. birželio 29 d. Komisijos vardu Franz FISCHLER Komisijos narys

(1) OL L 160, 1999 6 26, p. 21. Reglamentas su paskutiniais pakeitimais, padarytais Reglamentu (EB) Nr. 1782/2003 (OL L 270, 2003 10 21, p. 1).

(2) OL L 143, 1995 6 27, p. 35. Reglamentas su paskutiniais pakeitimais, padarytais Reglamentu (EB) Nr. 360/2004 (OL L 63, 2004 2 28, p. 13).

(3) OL L 152, 2000 6 24, p. 1. Reglamentas su paskutiniais pakeitimais, padarytais Reglamentu (EB) Nr. 636/2004 (OL L 100, 2004 4 6, p. 25).

(4) OL L 205, 1985 8 3, p. 5.

I PRIEDAS — EK faksas (32-2) 299 85 70 — El. paštas AGRI-Bovins-Import@cec.eu.int Reglamento (EB) Nr. 1202/2004 pritaikymas Užsakymo Nr.: 09.4005

II PRIEDAS GARANTIJŲ SUMOS Penėjimui skirti jaučiai (KN kodas) Suma (EUR) už galviją 0102 90 05 28 0102 90 29 56 0102 90 49 105